### NN 109/2017 (10.11.2017.), Odluka o izmjenama i dopunama Odluke o uvjetima za otvaranje i funkcioniranje PM računa u sustavu TARGET2-HR

Hrvatska narodna banka

2561

Na temelju članka 120. stavka 1. Zakona o platnom prometu (»Narodne novine«, br. 133/2009. i 136/2012.) i članka 42. stavka 3. točke 13. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke donosi

ODLUKU

O IZMJENAMA I DOPUNAMA ODLUKE O UVJETIMA ZA OTVARANJE I FUNKCIONIRANJE PM RAČUNA U SUSTAVU TARGET2-HR

Članak 1.

U skladu s posljednjom izmjenom Smjernice za TARGET 2 (Smjernica Europske središnje banke ESB/2017/28 od 22. rujna 2017), u Odluci o uvjetima za otvaranje i funkcioniranje PM računa u sustavu TARGET2-HR (»Narodne novine«, br. 136/2015. i 33/2016.) u članku 3. točka 47. mijenja se i glasi:

»47) »sporedni sustav« znači sustav kojim upravlja subjekt osnovan u Europskom gospodarskom prostoru (EGP) koji podliježe superviziji i/ili nadzoru nadležnog tijela i koji ispunjava nadzorne zahtjeve u vezi s lokacijom infrastruktura koje nude usluge u eurima, s povremenim izmjenama koje se objavljuju na internetskim stranicama ESB-a, u kojem se plaćanja i/ili financijski instrumenti razmjenjuju i/ili obračunavaju ili bilježe, pri čemu se a) novčane obveze namiruju u sustavu TARGET2 i/ili b) sredstva drže u sustavu TARGET2, u skladu sa Smjernicom ESB/2012/27 Europske središnje banke i dvostranim sporazumom između sporednog sustava i odgovarajućeg SB-a;«

Članak 2.

1. U članku 34. stavak 6. mijenja se i glasi:

»6. Ako je imatelj PM računa privremeno isključen iz sudjelovanja u sustavu TARGET2-HR, iz drugih razloga osim onih navedenih u stavku 1. točki (a) ovog članka, sva ulazna plaćanja i izlazni nalozi za plaćanje pohranjuju se i unose u ulaznu dispoziciju tek nakon što ih je izričito prihvatio SB privremeno isključenog imatelja PM računa.«

2. Iza stavka 6. dodaje se stavak 7. koji glasi:

»7. Ako je imatelj PM računa privremeno isključen iz sustava TARGET2-HR iz razloga navedenih u stavku 1. točki (a) ovog članka, svi izlazni nalozi za plaćanje tog imatelja PM računa obrađuju se samo po uputama njegovih zastupnika, uključujući one koje je imenovalo nadležno tijelo ili sud (kao što je stečajni upravitelj imatelja PM računa) ili u skladu s ovršnom odlukom nadležnog tijela ili suda koja sadržava upute o tome kako se plaćanja trebaju provesti. Sva ulazna plaćanja obrađuju se u skladu sa stavkom 6. ovog članka.«

Članak 3.

1. U članku 38. stavak 2. mijenja se i glasi:

»2. Iznimno od stavka 1. ovog članka, sudionik pristaje da Hrvatska narodna banka može otkriti platne, tehničke ili organizacijske informacije u vezi sa sudionikom, sudionicima iz iste grupe ili sudionikovim klijentima pribavljene tijekom rada sustava TARGET2-HR:

a) drugim središnjim bankama ili trećim stranama uključenima u rad sustava TARGET2-HR u mjeri u kojoj je to potrebno za učinkovito funkcioniranje sustava TARGET2 ili praćenje izloženosti sudionika ili njegove grupe;

b) drugim središnjim bankama radi provođenja analiza potrebnih za tržišne operacije, funkcije monetarne politike, financijske stabilnosti ili financijske integracije ili

c) tijelima za superviziju i nadzor država članica i Unije, uključujući središnje banke, u mjeri u kojoj je to potrebno za obavljanje njihovih javnih zadaća,

sve pod uvjetom da u svim tim slučajevima otkrivanje nije u suprotnosti sa zakonom.

Hrvatska narodna banka nije odgovorna za financijske i komercijalne posljedice tog otkrivanja.«

2. Stavak 3. mijenja se i glasi:

»3. Iznimno od stavka 1. ovog članka, i pod uvjetom da to ne omogućuje, izravno ili neizravno, identificiranje sudionika ili sudionikovih klijenata, Hrvatska narodna banka može upotrijebiti, otkriti ili objaviti informacije o plaćanju u vezi sa sudionikom ili sudionikovim klijentima za statističke, povijesne, znanstvene ili druge svrhe u izvršenju svojih javnih funkcija ili funkcija drugih osoba javnog prava kojima su informacije otkrivene.«

Članak 4.

Ova Odluka objavljuje se u »Narodnim novinama« i stupa na snagu 13. studenoga 2017.

O.br. 834/2017.

Zagreb, 8. studenoga 2017.

Zamjenjuje
 predsjednika Savjeta
 Hrvatske narodne banke
 Zamjenik guvernera
 Relja Martić, v. r.